PR9 โรงหมอกำไรเด่น!
งบปี 2565 PR9 มีกำไรสุทธิ 567.6 ล้านบาท เติบโต 127.8% เมื่อเทียบกับปี 2564 ที่มีกำไรสุทธิ 249.2 ล้านบาท และมีรายได้รวม 4,150.5 ล้านบาท
งบปี 2565 PR9 มีกำไรสุทธิ 567.6 ล้านบาท เติบโต 127.8% เมื่อเทียบกับปี 2564 ที่มีกำไรสุทธิ 249.2 ล้านบาท และมีรายได้รวม 4,150.5 ล้านบาท
17 มี.ค. 2566

คุณค่าบริษัท
ในขณะที่โรงพยาบาลขนาดกลางและขนาดเล็กประสบปัญหารายได้และกำไรหดหาย เนื่องจากรายได้ที่เกี่ยวข้องกับโควิดหายไปอย่างมีนัยสำคัญ อันเป็นผลมาจากการที่ภาครัฐประกาศให้โควิดเป็นโรคประจำถิ่นตั้งแต่ช่วงกลางปี 2565 แต่สำหรับบริษัท โรงพยาบาลพระรามเก้า จำกัด (มหาชน) หรือ PR9 ซึ่งเป็นโรงพยาบาลขนาดกลาง ยังสามารถเติบโตได้โดดเด่น ทำสถิติสูงสุดใหม่ (นิวไฮ) ทั้งรายได้และกำไรสุทธิ
โดยงบปี 2565 PR9 มีกำไรสุทธิ 567.6 ล้านบาท เติบโต 127.8% เมื่อเทียบกับปี 2564 ที่มีกำไรสุทธิ 249.2 ล้านบาท และมีรายได้รวม 4,150.5 ล้านบาท เติบโต 37.2% จากปี 2564 ที่มีรายได้รวม 3,026 ล้านบาท แบ่งเป็น รายได้จากผู้ป่วยนอก (OPD) 2,382.6 ล้านบาท เติบโต 47.1% ซึ่งเป็นการฟื้นตัวของกลุ่มผู้ป่วยทั่วไปที่ไม่เกี่ยวข้องกับโควิด และรายได้จากผู้ป่วยใน (IPD) 1,724.8 ล้านบาท เติบโต 26.2% จากกลุ่มผู้ป่วยทั่วไปและโรคยากซับซ้อน
สำหรับปัจจัยที่หนุนการเติบโต มาจากกลุ่มคนไข้ในประเทศกลับมาใช้บริการปกติและเพิ่มขึ้นอย่างต่อเนื่อง โดยเฉพาะไตรมาส 4/2565 เป็นช่วงไฮซีซั่นของธุรกิจโรงพยาบาล เพราะเป็นช่วงที่มีวันหยุดยาว และถึงรอบการเช็กสุขภาพประจำปี รวมถึงการเสริมความงาม การทำเลสิก ส่งผลให้เคสผ่าตัดขยายตัวเพิ่มขึ้น
นอกจากนี้ คนไข้ต่างชาติกลับมารักษามากขึ้น โดยเฉพาะชาวจีน และคนไข้กลุ่มประเทศ CLMV ได้แก่ กัมพูชา สปป.ลาว เมียนมา และเวียดนาม หลังไทยเปิดประเทศอย่างเป็นทางการ ส่งผลให้ต่างชาติเริ่มบินกลับเข้ามารับการรักษาโรคซับซ้อน อาทิ โรคไต หัวใจ มะเร็ง เบาหวาน และไทรอยด์ เป็นต้น ซึ่ง PR9 มีสัดส่วนคนไข้ต่างชาติ 13% และสัดส่วนคนไข้ในประเทศ 87%
ขณะที่ แผนการดำเนินงานปี 2566 ยังคงมุ่งเน้นสร้างการเติบโตผ่านกลยุทธ์จากการมุ่งเน้นการขยายตลาดต่างประเทศ CLM (กัมพูชา สปป.ลาว และเมียนมา) มากขึ้น โดยตั้งเป้าจะมีรายได้รวม 4,600 ล้านบาท เติบโต 12% จากปี 2565 แม้จะไม่มีรายได้ที่เกี่ยวกับโควิด แต่ยังมีรายได้ส่วนอื่นเข้ามาหนุน เช่น รายได้จากผู้ป่วย Long Covid รวมถึงรายได้จากคนไข้ต่างชาติมีทิศทางปรับตัวที่ดี โดยเฉพาะคนไข้จาก CLMV และการขยายฐานลูกค้าต่างชาติที่อาศัยอยู่ในไทยเพิ่มขึ้น
ด้านบล.เอเอสแอล ระบุว่า แนวโน้มปี 2566-2567 ของ PR9 มองว่ารายได้และกำไรสุทธิจะยังคงเติบโตต่อเนื่อง จากจำนวนผู้ป่วยชาวไทยและต่างชาติ โดยเฉพาะชาวต่างชาติ ซึ่งมีแผนการเติบโตไปในกลุ่ม CLMV และ expat ต่อเนื่อง โดยมีแผนปรับพื้นที่ชั้น 1 อาคาร A เป็น International Center
ทั้งนี้ ประมาณการรายได้จากกิจการโรงพยาบาลปี 2566 อยู่ที่ 4,555 ล้านบาท และปี 2567 อยู่ที่ 4,920 ล้านบาท คิดเป็นการเติบโต 10.9% และ 8.0% ตามลำดับ ด้านแนวโน้มอัตรากำไรขั้นต้นทั้งปี 2566 จะสูงกว่าในช่วงปี 2565 ที่ยังไม่มีการเปิดประเทศในช่วงครึ่งปีแรกมาอยู่ที่ระดับ 34.7% และ 35.3% ตามลำดับ เนื่องจากแนวโน้มการเพิ่มศูนย์การแพทย์รักษากลุ่มโรคยากซับซ้อน รวมถึงศัลยกรรมตกแต่งเพิ่มขึ้น ขณะที่โดยรวมมองว่าบริษัทจะยังควบคุมอัตราส่วนค่าใช้จ่ายในการขายและบริหารต่อรายได้ในระดับใกล้เคียงเดิมที่ 18.0% ขณะที่กำไรสุทธมองเติบโต 16.5% และ 11.3% ตามลำดับ
สำหรับการประเมินมูลค่า (Valuation) ปัจจุบันราคาหุ้น PR9 ซื้อขายกันที่ P/E ระดับ 27.43 เท่า เทียบกับ P/E ตลาดโดยรวมที่ระดับ 18.82 เท่า ถือว่าราคาซื้อขายสูงกว่าตลาด สอดคล้องกับ P/BV ที่ระดับ 3.29 เท่า ก็สูงกว่าค่าเฉลี่ยที่ส่วนใหญ่ P/BV จะอยู่ที่ระดับ 1.56 เท่า โดยมีราคาเป้าหมายเฉลี่ยที่ 23.14 บาท จากราคาต่ำสุด 20.80 บาท และราคาสูงสุด 25.00 บาท